સેરિબ્રલ પૉલ્ઝીના કારણે લૈલા (કલ્કિ કોચલિન)ની જિંદગીમાં પુષ્કળ મર્યાદાઓ છે, પણ એ મર્યાદાઓએ લૈલાનાં સપનાંઓને ક્યારેય રોક્યાં નથી. દિલ્હી યુનિવર્સિટીમાં ભણી રહેલી લૈલા બહુ જ સરસ ગીતો લખે છે એટલું જ નહીં, લૈલા યુનિવર્સિટીના બૅન્ડ માટે રિધમ પણ કમ્પોઝ કરે છે. સદ્નસીબે લૈલાને ન્યુ યૉર્ક યુનિવર્સિટીમાં ઍડ્મિશન મળે છે. આમ તો લૈલાને જવા દેવા માટે કોઈ તૈયાર થતું નથી, પણ તેની મા (રેવતી) હિંમત કરે છે એટલે તેને મમ્મી સાથે અમેરિકા જવા મળે છે. અમેરિકામાં લૈલાને ખાનુમ (સયાની ગુપ્તા) મળે છે, જે ઍક્ટિવિસ્ટ ટાઇપની છોકરી છે અને કોઈની પણ સામે અવાજ ઉઠાવતાં શરમાતી કે ડરતી નથી. ખાનુમ અને લૈલાની દોસ્તી આગળ વધતી જાય છે અને આ દોસ્તી વચ્ચે લૈલાની લાઇફમાં પહેલી વખત ફિઝિકલ ઍટ્રૅક્શનનું મહત્વ ઉમેરાય છે. જોકે એ ઍટ્રૅક્શન એક સમયે ફિઝિકલ નીડ બની જાય છે અને એ નીડ ફૅમિલીથી લઈને ફ્રેન્ડ્સ સુધીમાં ચર્ચાનો વિષય બની જાય છે.